b'\n_START_ARTICLE_\nUtlendingsloven\n_START_SECTION_\nOppholdstillatelse\n_START_PARAGRAPH_\nBegrepet oppholdstillatelse erstatter oppholds- og arbeidstillatelse. I utgangspunktet skal oppholdstillatelse gi rett til \xc3\xa5 arbeide i Norge, men i noen tilfeller vil det bli presisert at oppholdstillatelsen ikke gir rett til arbeid eller inneholde visse begrensninger i forhold til arbeid. Begrepet arbeidstillatelse faller bort.\n_START_SECTION_\nPermanent oppholdstillatelse\n_START_PARAGRAPH_\nPermanent oppholdstillatelse gir rett til varig opphold og arbeid i Norge og er et begrep som erstatter det tidligere bosettingstillatelse. Slik tillatelse kan gis etter minst tre \xc3\xa5rs sammenhengende, tillatt opphold i Norge.\n_START_SECTION_\nFra asyl til beskyttelse\n_START_PARAGRAPH_\nI dagens lov er begrepet asyl erstattet med beskyttelse for \xc3\xa5 gjenspeile det internasjonale begrepet i flyktningretten; protection. Etter den nye loven vil flere av dem som for f\xc3\xb8rste gang f\xc3\xa5r innvilget beskyttelse f\xc3\xa5 status som flyktninger. B\xc3\xa5de personer som etter loven f\xc3\xa5r asyl og personer som f\xc3\xa5r vern mot retur, f\xc3\xa5r beskyttelse n\xc3\xa5r UDI har fattet vedtak etter 1. januar 2010. Gruppene som tidligere fikk ulik status vil begge f\xc3\xa5 status som flyktninger, og dermed f\xc3\xa5r de ogs\xc3\xa5 de rettighetene dette inneb\xc3\xa6rer.'